Safa ondersteun Danny Jordaan ná seksklag | News24
Safa ondersteun Danny Jordaan ná seksklag
Danny Jordaan.Foto: Themba Makofane
DIE Suid-Afrikaanse sokkervereniging (Safa) het Donderdag sy ondersteuning uitgespreek vir Danny Jordaan, sy sokkerbaas, en die vrou wat hom van verkragting verkla, daarvan beskuldig dat sy haar storie verander het.
Hulle het ook 'n klap aan die media uitgedeel.
Jennifer Ferguson, sangeres en voormalige ANC-LP, beweer Jordaan het haar sowat 24 jaar gelede in 'n hotelkamer in Port Elizabeth verkrag.
Jordaan ontken die bewering en het vantevore Ferguson se voorstel dat hulle die saak deur 'n proses van "herstellende geregtigheid" bemiddel, van die hand gewys.
Ferguson het onlangs op Facebook aangekondig dat sy besluit het om 'n amptelike klag teen hom in te dien.
Die klag is by 'n polisiekantoor in Parkview, Johannesburg, ingedien en na Port Elizabeth oorgeplaas.
Safa se topbestuur sê in 'n verklaring daar was die afgelope ses maande 'n reeks "grootskaalse aanslae deur die media" op Jordaan.
"Ons is verder bekommerd oor die tendens om mense in die media te vervolg, buite die raamwerk van die bestaande strukture wat gestig is om sulke sake en die regte van vroue wat mishandel is, te behartig.
"In dié opsig wil ons uitwys dat elke mens, sonder uitsondering, deur die regstelsel as onskuldig beskou word totdat skuld in 'n hof bewys is."
Safa sê Jordaan is op rekord dat hy skuld ontken en Ferguson se weergawe van wat gebeur het, verskil merkbaar van wat sy in 2017 gesê het. Die bewerings het verlede jaar vier dae voor Safa se kongres in die media verskyn.
"Hy (Jordaan) het verder alle beweringe wat vier dae voor ons verkiesingskongres in die media verskyn het, ontken," lui die verklaring.